पत्रकारिताको ठूलो जनशक्ति दलीय औजारको रूपमा प्रस्तुत हुनुमा कुनै संकोच राख्दैन । पहिला यो मानिन्थ्यो कि पत्रकारको काम कुनै पनि मुद्दामा पक्ष र विपक्ष दुइटै स्वरलाई प्रस्तुत गरिदिनु र त्यसका आधारमा एउटा दृष्टि बनाउने काम पाठक, दर्शक र स्रोताको जिम्मा हो । तर अहिले रिपोर्टिङमा पनि ध्रुवीकरण प्रस्टसँग देखिन्छ । यसको अर्थ के हो भने त्यहाँ न्युज रुम सक्रिय भएको छ । न्युज रुमले अह्राए/खटाएअनुसार संवाददाताहरू काम गर्न विवश छन् त कतै संवाददाताले न्युज रुमलाई प्रभावमा लिएका हुन्छन् । समाचार संकलनमा हामीकहाँ थोरै खर्च गर्ने प्रवृति छ । एउटा माध्यमले अर्को माध्यमवाट चुहिएको खबरकै आधारमा आफ्नो शैलीमा समाचार निर्माण गरिरहेको हुन्छ । संवाददाताहरूको ठूलो हिस्सा के मनोविज्ञानले ग्रसित छ भने जति दौडधुप गरेपनि आखिर पाउने पारिश्रमिक त त्यति नै हो ।
